პედრო კარმონა

**პედრო ფრანსისკო კარმონა ესტანგა** (დ. 6 ივლისი, 1941) — ვენესუელელი პოლიტიკოსი, ეკონომისტი და ბიზნესმენი. კარმონა იყო ბიზნეს ფედერაციის „ფედეკამარასის“ პრეზიდენტი და 2002 წლის სახელმწიფო გადატრიალების მცდელობის შემდეგ 47 საათის განმავლობაში ვენესუელის პრეზიდენტის თანამდებობას იკავებდა.

## აკადემიური წარსული და ბიზნეს კარიერა
კარმონა დაიბადა ბარკისიმეტოში, ლარას შტატში, 1941 წლის 6 ივლისს. 1964 წელს დაამთავრა ანდრეს ბელოს კათოლიკური უნივერსიტეტი ეკონომიკის სპეციალობით და ასპირანტურა ბრიუსელის თავისუფალ უნივერსიტეტში გაიარა.

ის 2001 წლის ივლისში აირჩიეს ფედეკამარასის პრეზიდენტად 2001-2003 წლების ვადით. მანამდე იგი სხვადასხვა საჯარო და კერძო თანამდებობაზე მუშაობდა, განსაკუთრებით კერძო ნავთობქიმიური კომპანიების დირექტორად, მათ შორის *Aditivos Orinoco*-ში (1989–1993), *Química Venoco*-ში (1989–2000), *Industrias Venoco*-ში (1990–2000) და *Promotora Venoco*-ში (2001).

ის იყო ცნობილი ბიზნესის ადმინისტრირების მოწინავე კვლევების ინსტიტუტის (*IESA*), ანდების განვითარების კორპორაციის (*CAF*), საგარეო სავაჭრო ინსტიტუტის (*ICE*) და ლათინური ამერიკისა და კარიბის ზღვის აუზის ეკონომიკური სისტემის (*SELA*) დირექტორთა საბჭოს წევრი. იგი აქვეყნებდა სტატიებს კარაკასის გაზეთ *„El Universal“*-ში, სადაც აშკარად გამოხატავდა თავის ანტი-ჩავესურ პოზიციას. მან მიიღო ლათინური ამერიკის მნიშვნელოვანი ჯილდოები: პერუს მზის ორდენი, კოლომბიის ეროვნული დამსახურების ორდენი და ჩილეს ბერნარდო ო’ჰიგინსის ორდენი.

## 2002 წლის სახელმწიფო გადატრიალების მცდელობა და პრეზიდენტობა
2002 წლის დასაწყისში უგო ჩავესის მოწინააღმდეგეებმა მასობრივი საპროტესტო აქციები და საყოველთაო გაფიცვა მოაწყვეს. 2002 წლის 11 აპრილს, ჩავესის მომხრეებსა და მოწინააღმდეგეებს შორის შეტაკებების შემდეგ, ვენესუელის შეიარაღებული ძალების მთავარსარდალმა, ლუკას რინკონმა, მთელი ქვეყნის მასშტაბით ტელევიზიით გამოაცხადა, რომ ჩავესმა პრეზიდენტის თანამდებობიდან გადადგომა დააანონსა. სანამ ჩავესი სამხედრო ბაზაზე გადაიყვანეს და იქ აკავებდნენ, სამხედრო ლიდერებმა პედრო კარმონა ვენესუელის დროებით პრეზიდენტად დანიშნეს.

ქუჩებში გამოსული ჩავესის მხარდამჭერების ბრბოსა და სამხედროების ზოგიერთი წრის ზეწოლის ფონზე, ჩავესი თანამდებობაზე აღადგინეს. კარმონას 36-საათიანი მთავრობის დროს სამხედრო ოფიცრებმა ჩავესი დააკავეს და მისი იძულებით გადასახლება სცადეს. გარდა ამისა, უსაფრთხოების ძალებმა სასამართლო ორდერის გარეშე ჩაატარეს ჩხრეკები და უკანონოდ დააკავეს ჩავესის რამდენიმე მხარდამჭერი, მათ შორის ეროვნული ასამბლეის დეპუტატი ტარეკ უილიამ სააბი, მას შემდეგ, რაც მისი სახლის გარშემო დიდი ბრბო შეიკრიბა და მასსა და მის ოჯახს ემუქრებოდა, უსაფრთხოების ძალებმა იგი „დაცვის მიზნით“ დააკავეს და რამდენიმე საათის განმავლობაში იზოლირებული იმყოფებოდა.

გადატრიალების შემდეგ კარმონა სამხედრო პოლიციამ დააკავა და ფორტ-ტიუნაში გადაიყვანეს, შემდეგ კი შინაპატიმრობა მიუსაჯეს, საიდანაც გაიქცა და კოლომბიის საელჩოს შეაფარა თავი, რომელმაც მოგვიანებით მას თავშესაფარი მისცა.

## რესურსები ინტერნეტში
*BBC: Venezuelan coup leader given asylum
*CBS: Venezuelan Coup Leader Exits
*BBC Mundo: Pedro Carmona, presidente por un día 
*Venezuela's Attorney General Office requests formal charges of civilian rebellion against Pedro Carmona Estanga

## სქოლიო
კატეგორია:დაბადებული 1941
კატეგორია:დაბადებული 6 ივლისი
კატეგორია:ცოცხალი ადამიანები
კატეგორია:ვენესუელელები
კატეგორია:ეკონომისტები
კატეგორია:ბიზნესმენები
კატეგორია:ვენესუელის პრეზიდენტები
კატეგორია:პრეზიდენტები
კატეგორია:პოლიტიკოსები
კატეგორია:ვენესუელის პოლიტიკა